Klubganger doodgery | Netwerk24
Adiel Roberston is om 04:00 Sondag 25 Januarie tragies deur 'n kar doodgery.
Nóg 'n jong lewe is in die Paarl geëis.
Die 26-jarige Adiel Leeroy Robertson is Sondag 25 Janu­arie in die vroeë oggendure noodlottig deur 'n voertuig in Lady Greystraat getref.
Die polisiewoordvoerder kapt. Louise du Plessis sê Leeroy het omstreeks 04:00 uit die Peter Cellars-nagklub geloop toe hy deur 'n silwer BMW getref is. Die bestuurder was volgens haar op pad na Paarl-hospitaal toe die botsing gebeur het.
"Die bestuurder van die voertuig het die Paarl-polisie in kennis gestel," het sy gesê.
Sy vriendin, Blanche Kermis, sê hy het aan Paulus Joubert Sekondêre Skool gematrikuleer. "Hy het 'n groot vriendekring gehad en was werklik 'n mensemens," vertel sy. Blanche sê hy het 'n borrelende persoonlikheid gehad en "hy was definitief uitgesproke". Sy sê hoewel hy nie self kinders gehad het nie was hy baie lief vir kinders. "Hy kon by enige situasie aanpas, hy was liefdevol en lus vir die lewe," het Blanche gesê. Hy word oorleef deur sy pa, André Matthyse, en sy suster, Jenedean Robertson. Sy begrafnis sal Saterdag 9 Februarie om 10:00 by die Nuwe Apostoliese kerk Dalvale in Groenheuwel plaasvind.